Arthur Holly Compton
Arthur Holly Compton, 10.9.1892-15.3.1962, amerikansk fysiker. Allerede i studietiden begyndte Compton at forske i diffraktion og spredning af røntgenstråler, og dette arbejde førte i 1922 frem til en nøjagtig eksperimentel bestemmelse af bølgelængden af spredt røntgenstråling som funktion af spredningsvinklen, den såkaldte Comptoneffekt. I 1927 fik Compton nobelprisen i fysik for dette arbejde. I 1930'erne organiserede Compton en verdensomspændende serie af ekspeditioner for at kortlægge de geografiske variationer i den kosmiske strålings intensitet. Under 2. Verdenskrig blev han en ledende skikkelse i det amerikanske atombombeprojekt. Han samlede en stor stab af forskere ved Chicagos Universitet, hvor han var professor i fysik 1923-45. Her lykkedes det i 1942 en gruppe under E. Fermis ledelse at konstruere den første atomreaktor. 1953-61 var Compton professor i videnskabshistorie ved Washington University, Missouri, USA.